钦定古今图书集成/明伦汇编/官常典/第203卷 > 刘幽求
## 钦定古今图书集成/明伦汇编/官常典/第203卷 > 刘幽求

按《唐书》本传，“幽求，冀州武彊人。圣历中，举制科中第，
调阆中尉，刺史不礼，弃官去。久之，授朝邑尉。桓彦范
等诛张易之、昌宗而不杀武三思，幽求谓彦范曰：‘公
等无葬地矣，不早计，后且噬脐’。不从。既五王皆为三
思构死，临淄王入诛韦庶人，预参大策，是夜号令诏
敕，一出其手。以功授中书舍人，参知机务，爵中山县”
男，实封二百户，授二子五品官，二代俱赠刺史。睿宗
立，进尚书右丞、徐国公，增封户至五百，赐物千段、奴
婢二十人、第一区良田千亩，金银杂物称是。景云二
年，以户部尚书罢政事。不旬月，迁吏部，拜侍中。玺诏
曰：“顷王室不造，中宗猒代，戚孽专乱，将陨社稷，朕与
王公，皆几于难。幽求处危思奋，翊赞圣储，协和义士，
震殄元恶。国家之复存繄？幽求是赖，厥庸茂焉，朕用
嘉之。虽胙以土宇，而赋入未广。昔西汉行封，更择多
户；东京定赏，复增大邑。宜加赐实封二百户，子子孙
孙，传国无绝。特免十死，铭诸铁券，以传其功。”先天元
年，为尚书右仆射、同中书门下三品，监修国史。幽求
自谓有劳于国，在诸“臣右。”意望未满，而窦怀贞为左
仆射，崔湜为中书令，殊不平，见于言面。已而湜等附
太平公主，有逆计。幽求与右羽林将军张𬀩定计，使
𬀩说元宗曰：“湜等皆太平党与，日夜阴计，若不早图，
且产大害，太上不得高枕矣。臣请督羽林兵除之。”帝
许之。未发也，而𬀩漏言于侍御史邓光宾，帝惧，即列
其状。睿宗以幽求等属吏劾奏，以疏间亲，罪应死，帝
密申右之，乃流幽求于封州，𬀩于峰州，光宾于绣州。
明年，太平公主诛，即日召复旧官，知军国事，还封户，
赐锦衣一袭。开元初，进尚书左丞相，兼黄门监。俄以
太子少保罢。姚崇素忌之，奏幽求郁怏散职，有怨言诏有司鞫治。宰相卢怀慎等奏言“幽求轻肆不恭，失
大臣体，乖崖分之节。”翼日，贬睦州刺史，削实封户六
百。迁杭、郴二州，恚愤卒于道，年六十一。赠礼部尚书，
谥曰文献。六年，诏与苏瓌配享睿宗庙庭。建中中，追
赠司徒。